Nariadenie Rady (ES) č. 2674/1999
z 13. decembra 1999,
ktorým sa mení a dopĺňa nariadenie (EHS) č. 1911/91 o uplatňovaní právnych predpisov spoločenstva na Kanárske ostrovy
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na Akt o pristúpení Španielska a Portugalska, najmä na jeho článok 25 ods. 4 prvý pododsek,
so zreteľom na návrh Komisie,
so zreteľom na stanovisko Európskeho parlamentu [1],
so zreteľom na stanovisko Hospodárskeho a sociálneho výboru [2],
keďže:
(1) na základe článku 25 Aktu o pristúpení z roku 1985 sa zmluvy a akty inštitúcií spoločenstiev vzťahujú na Kanárske ostrovy s výhradou výnimiek stanovených v článku a protokole 2 k uvedenému aktu;
(2) kvôli ich geografickej polohe čelia Kanárske ostrovy osobitým problémom spôsobených ich odľahlosti, ostrovnému charakteru, ich sopečnému terénu nepriaznivému pre rozvoj poľnohospodárskej a priemyselnej výroby a ich nedostatku prírodných zdrojov; Rada prijala množstvo opatrení na aktívnejšie začlenenie Kanárskych ostrovov do spoločenstva a najmä do colnej únie;
(3) v tejto súvislosti bolo nevyhnutné v súlade s právnymi predpismi spoločenstva postupne reformovať a modernizovať existujúce dojednania nepriamych daní, ktorých úlohou je najmä kompenzovať ostrovný charakter a geografickú izoláciu regiónu; pre tento cieľ a medzi inými prijatými opatreniami umožňuje nariadenie (EHS) č. 1911/91 [3] vyberať na Kanárskych ostrovoch novú výrobnú a dovoznú daň ["arbitrio sobre la producción y sobre las importaciones" (APIM)] do 31. decembra 2000;
(4) táto dočasná daň má prostredníctvom systému oslobodenia od dane prispieť k tomu, aby sa miestna výroba prispôsobila požiadavkám jednotného trhu; v súlade s tým je miestne vyrobený tovar celkom alebo čiastočne oslobodený od dane podľa hospodárskych potrieb a pod podmienkou, že toto oslobodenie od dane prispieva k podpore miestnych činností bez toho, aby malo vplyv na obchodné podmienky do takej miery, že by bolo v rozpore so spoločným záujmom;
(5) Komisia podľa článku 5 ods. 6 nariadenia (EHS) č. 1911/91 preskúmala dopad opatrení prijatých v súvislosti s APIM na hospodárstvo Kanárskych ostrovov a vyhliadky na začlenenie regiónu do colného územia spoločenstva; preskúmaním sa zistilo, že eliminácia APIM má priaznivý vplyv na ceny a nepriaznivý vplyv na produkciu a zamestnanosť;
(6) nepriaznivý vplyv na produkciu a zamestnanosť sa však významne líši podľa príslušného odvetvia; hoci sa už väčšina odvetví v uplynulej dobe prispôsobila, toto však neplatí pre niektoré produkty v citlivých odvetviach; Komisia na žiadosť španielskych orgánov preskúmala najzraniteľnejšie odvetvia, určila citlivý tovar a dospela k záveru, že takáto zraniteľnosť by v niektorých prípadoch mohla prakticky viesť k zániku príslušného odvetvia;
(7) po porade so španielskymi orgánmi sa jasne ukázalo, že postupné zrušenie dane by malo byť u niektorých citlivých produktov do 30. júna 2000 pozastavené s cieľom ich jednoduchšieho prispôsobenia sa trhovým podmienkam predtým, ako bude daň zrušená; toto pozastavenie neohrozuje ciele zavádzania Spoločného colného sadzobníka a elimináciu APIM, avšak cieľom je výlučne zmierniť účinky hospodárskeho prispôsobenia, ktoré je nevyhnutné k úplnému zrušeniu dane;
(8) nariadenie (EHS) č. 1911/91 by sa malo preto príslušne zmeniť a doplniť;
(9) APIM sa zruší 31. decembra 2000; avšak predtým Komisia spolu so španielskymi orgánmi prehodnotí dopad pozastavenia postupného zrušenia tejto dane na príslušné hospodárske odvetvia a najmä na produkty, na ktoré sa vzťahuje toto nariadenie; Komisia vo svetle záverečných hodnotení predloží Rade, ak to bude nevyhnutné, návrh týkajúci sa opatrení, ktoré sa majú prijať podľa zmluvy, aby sa neohrozila existencia určitých miestnych výrobných činností, ktoré sú obzvlášť zraniteľné, pričom stále zostáva konečným cieľom zrušenie tejto dane,
PRIJALA TOTO NARIADENIE:
Článok 1
Nariadenie (EHS) č. 1911/91 sa týmto mení a dopĺňa takto:
1. V článku 5 ods. 2 sa dopĺňa tento pododsek:
"Bez ohľadu na ustanovenia prvého pododseku sa znižovanie daňových sadzieb pri produktoch uvedených v prílohe pozastavuje na obdobie od 30. decembra 1999 do 30. júna 2000."
2. K nariadeniu sa pripojí príloha obsiahnutá v prílohe k tomuto nariadeniu.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 13. decembra 1999